Diari Oficial de la Generalitat Valenciana


Sumari del DOGV 3817, del 18-08-2000 (2000/6434)

ORDRE de 4 de juliol de 2000, de la Conselleria de Sanitat, per la qual convoca beques per a projectes d'investigació en programes de salut i beques per a la formació i col·laboració en els projectes d'investigació de l'EVES per a l'any 2000.
--------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3817

Data del DOGV
:   18-08-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/6434


Data del document
:   04-07-2000

Organisme emissor
:   Conselleria de Sanitat

Tipus de document
:   Ordre

Descriptors 

:   * Escola Valenciana d'Estudis Per A la Salut
    * assignació per estudis
    * suport econòmic
    * salut pública
    * ajuda pública
    * investigació científica

ORDRE de 4 de juliol de 2000, de la Conselleria de Sanitat, per la qual convoca beques per a projectes d'investigació en programes de salut i beques per a la formació i col·laboració en els projectes d'investigació de l'EVES per a l'any 2000. [2000/6434]
  
La Conselleria de Sanitat, a través de l'Escola Valenciana d'Estudis per a la Salut Pública (EVES), convoca la concessió de beques per a projectes d'investigació en programes de salut, prevenció i predicció de malaltia i beques per a la formació i col·laboració en els projectes d'investigació de l'EVES.
  
L'objectiu general d'aquesta convocatòria és afavorir la producció del coneixement científic sobre àrees d'interés prioritari per a la Conselleria de Sanitat que ajude a fonamentar científicament els programes i les polítiques de salut, i en conseqüència aconseguir l'objectiu últim de millorar la salut pública i també els mecanismes i prevenció de les malalties.
  
En atenció d'aquestes consideracions i de les facultats que em confereix el Decret 87/99, de 30 de juliol del Consell de la Generalitat i segons que estableix el Decret 108/92, de 6 de juliol, del Govern Valencià, pel qual es regula la concessió de beques,
  
ORDENE
  
Article 1. Objectiu i classes de beques
  
Aquesta ordre té per objecte convocar un concurs públic per a la concessió de les beques que a continuació es relacionen i aprovar les bases per les quals es regiran, que s'incorporen com a annexos a aquesta ordre:
  
1.1 Beques de projectes d'investigació en l'àrea de salut pública (annex I).
  
1.2. Beques d'especialització professional en investigació (annex II).
  
Article 2. Finançament
  
Les beques que regula aquesta ordre es finançaran amb càrrec al programa pressupostari 411.40, Escola Valenciana d'Estudis per a la Salut, línia de subvenció 401/000/00, per un import total de vint-i-vuit milions tres-centes tretze mil (81.825.781) pessetes, dels pressupostos vigents de la Generalitat Valenciana per al 2000, amb la distribució següent:
  
2.1 Beques de projectes d'investigació en l'àrea de salut pública: 89.611.298.
  
2.2 Beques d'especialització professional en investigació: 3.600.000 pessetes.
  
Article 3
  
La Conselleria de Sanitat es reserva el dret de difondre i publicar els treballs dels projectes d'investigació que resulten seleccionats durant el temps màxim de dos anys.
  
Article 4
  
La directora de l'Escola Valenciana d'Estudis per a la Salut queda autoritzada perquè, en l'àmbit de les seues competències, adopte les mesures necessàries per al desplegament i aplicació d'aquesta ordre.
  
Article 5
  
Contra aquesta convocatòria i les seues bases, que exhaureixen la via administrativa es pot interposar, amb caràcter potestatiu, recurs de reposició davant el conseller de Sanitat en el termini d'un mes des de la seua publicació, en els termes que preveu l'article 116 de la Llei 30/1992.
  
Igualment, es podrà interposar recurs contenciós administratiu, d'acord amb l'article 109 i 110 de la Llei 30/92, de Règim Jurídic de les Administracions Públiques i del Procediment Administratiu Comú, així com en l'article 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, davant la Sala Contenciosa Administrativa del Tribunal Superior de Justícia de la Comunitat Valenciana en el termini màxim de dos mesos, comptadors des de l'endemà de la publicació d'aquesta ordre.
  
Article 6
  
Aquesta ordre entrarà en vigor l'endemà de publicar-se en el Diari Oficial de la Generalitat Valenciana.
  
València, 4 de juliol de 2000
  
El conseller de Sanitat,
  
SERAFÍN CASTELLANO GÓMEZ
  
ANNEX I
  
Beques per a projectes d'investigació en programes de salut
  
Primera. Sol·licituds i beneficiaris
  
Podran sol·licitar les ajudes que es regulen en aquesta ordre:
  
1.1. El personal de plantilla de les institucions sanitàries, centres i serveis dependents de la Conselleria de Sanitat.
  
1.2. El personal de plantilla de les universitats, organismes públics d'investigació i/o altres entitats públiques o privades que no tinguen finalitat lucrativa i que es troben radicades, en tots els casos, a la Comunitat Valenciana.
  
Segona. Sol·licituds i documentació
  
2.1. Les sol·licituds han de ser presentades en el model I, que figura en aquest annex I, i han de ser subscrites per l'investigador principal, que es responsabilitzarà de la realització del projecte. En la sol·licitud figurarà el nom de l'investigador principal, el seu lloc, centre de treball i domicili a l'efecte de notificacions, amb els documents assenyalats en l'apartat onze.
  
Així mateix s'hauran de presentar juntament amb la sol·licitud, segons que preveu la base onze:
  
- Currículum (model II).
  
- Memòria del projecte (model III).
  
Les sol·licituds s'adreçaran a la directora de l'Escola Valenciana d'Estudis per a la Salut, carrer de Juan de Garay, 21, València 46236.
  
El termini de presentació de sol·licituds finalitzarà als 30 dies naturals comptadors a partir de l'endemà de la publicació d'aquesta convocatòria en el Diari Oficial de la Generalitat Valenciana, que es podrà presentar en el registre de l'EVES o per qualsevol de les formes previstes en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
La Secretaria de l'EVES procedirà a la devolució de les sol·licituds i la documentació annexa que no s'adapte a les exigències de la convocatòria.
  
Tercera. Objecte de la investigació
  
El projecte ha de versar sobre algun dels programes de salut, prevenció i predicció de la malaltia que a continuació es relacionen:
  
- Epidemiologia
  
- Investigació microbiològica
  
- Investigació en salut laboral
  
- Investigació seroteques cobertures vacunes
  
- Noves tecnologia hàbits població infantil
  
- Epidemiologia molecular VHC
  
- Investigació mitjançant ribotipatge
  
- Toxiinfeccions alimentàries
  
- Comunicacions intranet
  
- Estudis de brots epidèmics
  
- Sistemes d'informació geogràfica
  
- Investigació clínica, fisiopatològica i terapèutica relacionada amb l'envelliment.
  
Quarta. Comissió avaluadora
  
La comissió avaluadora valorarà els projectes segons els criteris de selecció següent:
  
1. Qualitat científica del projecte.
  
2. Rellevància, en relació amb els aspectes següents:
  
a) Relació de l'objecte d'investigació amb les prioritats de salut a la Comunitat Valenciana, referenciades en l'apartat tercer de la present ordre.
  
3. Caràcter multicèntric i multidisciplinari de l'estudi.
  
4. Adequació dels recursos previstos als objectius que es proposen.
  
Cinquena. Resolució
  
Les sol·licituds les resoldrà el conseller de Sanitat, a proposta de la comissió avaluadora, mitjançant una resolució que serà publicada en el Diari Oficial de la Generalitat Valenciana, en el termini màxim de tres mesos. Si no hi ha resolució expressa en el termini establit, les sol·licituds s'entendran desestimades, sense perjudici del que es dispose quan es dicte la resolució corresponent.
  
La comissió avaluadora estarà presidida pel subsecretari per a l'Agència Valenciana de la Salut, que en serà el president, i estarà formada per:
  
- La directora de l'EVES, que hi farà de presidenta en els casos de delegació o suplència del president de la comissió.
  
- 4 representants de les unitats de l'EVES i 1 representant de la Direcció General per a la Salut Pública.
  
- La secretària de l'EVES, que farà de secretària de la comissió, amb veu però sense vot.
  
La comissió tindrà facultats per a resoldre tots els dubtes que apareguen en la interpretació de les bases, i la possibilitat d'entrevistar els sol·licitants si ho considera oportú.
  
La comissió podrà disposar la constitució de comissions especialitzades tan sols a l'efecte de col·laborar en la valoració dels projectes dels candidats o candidates.
  
Sisena. Acceptació de la beca
  
L'EVES remetrà a l'adjudicatari sol·licitant de l'ajuda el corresponent document d'acceptació, que haurà de ser tornat degudament emplenat, amb el vistiplau del responsable del seu centre de treball, en el termini de 15 dies comptadors des de la data en què el rebrà amb la documentació complementària que se li requerirà. Si no la torna en aquest termini, s'entendrà que hi renuncia, i se'n declararà la pèrdua del seu dret, d'acord amb el que disposa l'article 7 del Decret 108/1992, de 6 de juliol, de la Generalitat Valenciana.
  
Les decisions negatives seran comunicades als sol·licitants, cosa que no els impedeix presentar noves sol·licituds en ulteriors convocatòries.
  
Setena. Finançament i forma de pagament
  
7.1 Les beques podran finançar totalment o parcial el pressupost presentat per a l'execució del projecte. La quantia de les ajudes es determinarà en cada cas segons els interessos de l'avaluació establida en la base quarta.
  
7.2 L'import de les beques es lliurarà a favor de la institució on preste els seus serveis l'investigador principal, la qual es comprometrà a la gestió dels fons i a la realització de les contractacions que si cal s'escaigueren, d'acord amb les normes que per la seua naturalesa jurídica hi foren d'aplicació.
  
7.3 L'ordenació del pagament de les ajudes concedides al personal que es regulen en la base 2.2 d'aquesta ordre, es farà d'acord amb els criteris continguts en l'article 47 bis) del text refós de la Llei d'Hisenda Pública Valenciana, en la redacció donada per l'article 23 de la Llei 8/1995, de 29 de desembre, de Mesures Fiscals, Administratives i d'Organització de la Generalitat Valenciana, en els termes següents:
  
a) A la concessió de la subvenció es lliurarà el 40% de l'import de la quantitat assignada. Aquest pagament estarà condicionat a la presentació prèvia de la justificació de despeses que cobrisca el percentatge citat, a la presentació d'aval bancari, prestat en forma i condicions reglamentàries, o bé, a la presentació de fiança depositada davant els serveis territorials de la Conselleria d'Economia i Hisenda de la província corresponent.
  
b) Una vegada justificat per l'entitat el 40% ja lliurat, es podrà fer el pagament d'un 20% més amb els mateixos condicionants, és a dir, després de la justificació de despeses, l'aval bancari o fiança.
  
c) El 40% restant el farà efectiu la Generalitat Valenciana quan es justifique correctament la totalitat de la quantitat concedida.
  
En qualsevol cas, el pagament de les subvencions que regula aquesta ordre podrà efectuar-se d'una sola vegada, després de la presentació, de l'original o fotocòpia compulsada, de les factures o justificants de les despeses efectuades per l'import total de la quantitat assignada.
  
El termini de presentació dels justificants de despeses requerides acabarà l'1 de desembre de l'any en curs.
  
Huitena. Memòria final
  
Els beneficiaris de les beques hauran d'enviar a la secretària de l'EVES, durant el primer semestre del 2001, la memòria final del projecte, que ha d'incloure un resum de la investigació juntament amb una relació detallada de les despeses totals realitzades, segons el model IV, i les separates de publicacions o comunicacions a congressos, si n'hi ha. En la publicació de treballs científics, presentació de comunicacions a congressos i reunions científiques, etc., que tinguen lloc com a resultat d'una ajuda d'investigació de l'EVES, s'ha de consignar l'origen del seu finançament i se n'enviarà a l'EVES un exemplar de la publicació, amb esment del número d'expedient. Així mateix, es remetrà a l'EVES les publicacions que es facen com a conseqüència de la beca, amb posterioritat a la presentació de la memòria.
  
Novena. Obligacions
  
L'incompliment per part dels beneficiaris dels requisits establits en aquesta convocatòria i de les obligacions que s'hi defineixen, originarà la revocació de les quanties concedides, amb tots els efectes i responsabilitats que se'n deriven.
  
Deu. Recursos
  
Contra la resolució d'adjudicació de beques que exhaureix la via administrativa es podrà interposar, amb caràcter potestatiu recurs de reposició davant el conseller de Sanitat en el termini d'un mes des de la seua publicació o modificació (art. 116 de la Llei 30/1992). Igualment es podrà interposar recurs contenciós administratiu, d'acord amb els articles 109 i 110 de la Llei 30/1992, de Règim Jurídic de les Administracions Públiques i del Procediment Administratiu Comú, així com en l'article 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, davant la Sala Contenciosa Administrativa del Tribunal Superior de Justícia de la Comunitat Valenciana en el termini màxim de dos mesos, comptadors des de l'endemà de la notificació de la present resolució al Tribunal Superior de Justícia de la Comunitat Valenciana.
  
Onze. Formalització de les sol·licituds
  
La sol·licitud d'ajuda es realitzarà segons un model normalitzat (model I), on es farà constar:
  
1. Títol del projecte
  
2. Nom de l'investigador principal amb esment del seu lloc, centre de treball i adreça, fax més pròxim.
  
3. Relació d'investigadors col·laboradors
  
4. Especificació de la quantitat sol·licitada
  
S'hi adjuntaran els següents documents:
  
a) Fotocòpia del DNI de l'investigador principal
  
b) Autorització del responsable de la institució de la viabilitat i oportunitat de realització de la investigació sol·licitada.
  
c) Declaració jurada d'altres ajudes a la investigació concedides pel mateix projecte que es presenta.
  
d) Justificació d'estar al corrent de les obligacions fiscals i de la Seguretat Social si cal. L'acreditació es farà d'acord amb l'Ordre de 30 de maig de 1996 (DOGV de 21.06.1996).
  
e) En el currículum (model II) es faran constar els apartats següents:
  
- Formació acadèmica.
  
- Activitats professionals.
  
- Publicacions.
  
- Participació en congressos.
  
- Línies d'investigació en què ha treballat.
  
- Altres mèrits.
  
f) La memòria del projecte (model III) inclourà els apartats següents:
  
- Títol i resum del projecte
  
- Plantejament i justificació de l'estudi: antecedents i circumstàncies en què s'inscriu, bibliografia seleccionada, adequació i oportunitat del projecte.
  
- Hipòtesis i objectius que es pretenen assolir.
  
- Metodologia i pla de treball
  
- Durada i fases previstes
  
- Informe de la comissió d'investigació o responsable d'investigació del centre
  
- Pressupost, amb detall de:
  
- material fungible
  
- bibliografia
  
- despeses per treballs especialitzats
  
- personal
  
- assistència a congressos
  
- altres recursos necessaris (inclòs material inventariable)
  
La memòria final del projecte (model IV) constarà dels apartats següents:
  
a) Títol i resum del projecte
  
b) Memòria econòmica
  
Els models normalitzats estaran disponibles a les direccions territorials de la Conselleria de Sanitat, als seus serveis centrals i a l'EVES mateix. També se'n pot obtenir una versió electrònica en la pàgina web de l'EVES: http://www.eves.san.gva.es
  
Annex II
  
Beques per a la formació i col·laboració
  
en els projectes d'investigació de l'EVES
  
Primera. Objecte i finalitat
  
1.1 Les beques tenen per objecte la formació i la col·laboració en els projectes d'investigació de l'EVES.
  
1.2 Es convoquen quatre beques destinades a titulats mitjans o superiors, preferentment, amb cursos d'especialització en investigació que col·laboren en els projectes d'investigació de l'EVES.
  
Segona. Dotació, duració i pagament de beques
  
2.1. La beca de formació està dotada de 150.000 pessetes brutes mensuals, amb un import total màxim per a l'any 1999 de gaudiment d'1.050.000 pessetes, que estarà subjecte a les retencions que pertoquen legalment. La Generalitat Valenciana contractarà una assegurança d'accidents i malaltia per al becari, pel temps de durada de la beca, si no tinguera cobertes aquestes contingències.
  
2.2 El període de duració de la beca comprendrà des de l'endemà de la seua notificació fins al 31 de desembre del 2000. No obstant això, podrà prorrogar-se a l'exercici 2001, mitjançant una resolució motivada, condicionada a l'existència de consignació pressupostària, adequada i suficient, en l'exercici 2001. En qualsevol cas, la beca no tindrà una duració superior a 18 mesos.
  
2.3 L'import de les beques s'abonarà mensualment, després de la certificació de conformitat emesa per la directora de l'EVES.
  
Tercera. Titulació exigida, condicions generals i barem
  
3.1 Els aspirants que vulguen accedir a aquesta convocatòria de beques hauran d'estar en possessió del títol de llicenciat o diplomat universitari, de qualsevol disciplina anàloga en l'àrea de ciències de la salut pública.
  
3.2. Es tindran en compte en el procés de selecció els coneixements següents:
  
a) Cursos d'especialització, especialment en investigació i salut pública.
  
b) Idiomes comunitaris: anglés o francés i valencià.
  
c) Coneixements d'informàtica.
  
3.3 Els mèrits adduïts pels aspirants es valoraran de la manera següent:
  
a) Expedient acadèmic: fins a 3 punts
  
b) Formació extraacadèmica: 3 punts
  
c) Entrevista personal: 4 punts
  
3.4 S'exclouran les sol·licituds dels aspirants que tinguen una relació laboral remunerada. Els mèrits que s'adduïsquen hauran de ser acreditats, mitjançant compulsa, en el moment de la presentació de sol·licituds.
  
Quarta. Formalització de sol·licituds i termini
  
La sol·licitud es farà segons el model normalitzat (model V), on es farà constar:
  
a) Expedient acadèmic.
  
b) Currículum, en la forma establida en la base dotze de l'annex I, model II.
  
c) Declaració jurada de no tenir cap relació laboral i d'estar al corrent de les seues obligacions fiscals.
  
d) Qualssevol altres documents que acrediten la possessió del títol o mèrits, docents, investigadors o professionals que es vulguen al·legar.
  
El termini de presentació de sol·licituds és de 15 dies naturals, comptadors des de l'endemà de la publicació d'aquesta ordre en el Diari Oficial de la Generalitat Valenciana.
  
Els models normalitzats estaran disponibles en les direccions territorials de la Conselleria de Sanitat, serveis centrals i en la maeixa EVES. També se'n pot obtenir una versió electrònica dels impresos en la pàgina web de l'EVES: http://www.eves.san.gva.es/
  
Les sol·licituds es dirigiran a la directora de l'Escola Valenciana d'Estudis per a la Salut, carrer de Juan de Garay, 21, 46006, València.
  
Cinquena. Comissió avaluadora, selecció, resolució i recursos
  
5.1 La beca de formació s'adjudicarà en la forma establida en la base sisena de l'annex I, i a l'efecte de recursos s'atendrà la base onze de l'annex I.
  
5.2 La comissió avaluadora, prevista en la base sisena de l'annex I, tindrà en compte, en el moment d'efectuar la proposta de concessió, el barem que s'estableix en la base tercera d'aquesta convocatòria. En la proposta de concessió de beques que emeta la comissió s'establirà una borsa de reserva, per si es produïa alguna renúncia o abandó.
  
Sisena. Drets, obligacions, tutoria i incidències dels becaris
  
6.1 Les beques són incompatibles amb qualsevol altra beca, ajuda o activitat laboral regular. La infracció d'aquesta regla, en qualsevol moment del període de la beca, la deixarà sense efecte.
  
6.2 Els beneficiaris de les subvencions, si cal, hauran d'acreditar, en el moment immediatament posterior a la recepció de la notificació de resolució de concessió, que es troben al corrent de les seues obligacions tributàries i de Seguretat Social, en la forma que s'estableix en l'Ordre de 30 de maig de 1996 de la Conselleria d'Economia i Hisenda (DOGV núm. 2.775, de 21 de juny de 1996).
  
6.3 La direcció de l'EVES ordenarà les activitats i projectes i establirà la dedicació dels becaris, segons els criteris dels seus serveis i mitjans, amb una dedicació total de 35 hores setmanals.
  
6.4 Les obligacions dels becaris seran:
  
a) Col·laborar en els treballs apropiats a la seua titulació i assistència a la investigació.
  
b) Fer el treball encomanat amb dedicació exclusiva.
  
c) Un mes abans de la finalització de la beca, elaborar una memòria científica i de les activitats que s'han fet durant el període de la beca.
  
6.5 Acabat el període de duració de la beca, i després de l'informe d'assistència, aprofitament i aptitud, el director de l'IVESP estendrà el certificat corresponent.
  
6.6 La Subsecretaria per a l'Agència Valenciana de la Salut resoldrà les incidències que es produïsquen durant el període d'aprofitament de la beca i podrà deixar-la sense efecte, després de consultar amb la persona interessada, en els casos següents:
  
a) Incompliment de les seues obligacions.
  
b) No realitzar l'activitat que motive la concessió.
  
c) Deixar de reunir els requisits exigits en aquesta convocatòria.
  
Davant les incidències, renúncies, abandons o incompliments que deixen vacant una beca, es procedirà a cobrir-la segons l'ordre establit en la borsa de reserva que resulte del procés de selecció.
  
Setena. Formalització de les sol·licituds (model V)
  
La sol·licitud es farà segons el model normalitzat (model V), en què es farà constar:
  
a) Cognoms
  
b) Nom
  
c) Data de naixement
  
d) Nacionalitat
  
e) DNI
  
f) Domicili
  
g) Població, CP
  
h) Telèfon i fax més pròxim
  
i) Titulació
  
j)Mèrits al·legats, aniran acompanyant a la sol·licitud de curriculum vitae (model II)